
Весела Коледа
и
щастлива Нова ГОДИНА 2010!
3 ДЕКЕМВРИ - МЕЖДУНАРОДЕН ДЕН НА ХОРАТА С УВРЕЖДАНИЯ
Двадесет години от създаването на Съюз на инвалидите в България
С възникването на цивилизацията, и не на последно място с напредъка на медицината, се развива и задълбочава една от  най-негативните тенденции в съвременното общество – възникването и трайното съществуване на инвалидността. По данни на ООН в света живеят над 500 милиона инвалиди, т.е. почти 10% от цялото население на Земята. Експерти на ООН и Световната Здравна Организация (СЗО) са установили, че около 25% от хората имат някакви здравословни проблеми. В България по официални данни до  2003г. инвалидите са над 220 хил. души (Демографски и социален статус), а по други изчисления повече от 400 хиляди  (Национална стратегия за равни възможности.

Вече съществува някаква яснота за проблемите, с които се сблъскват засегнатите от инвалидността индивиди и за проблемите, които обществото  като цяло трябва да решава (например необходимост от осигуряване на социална и физическа среда без бариери).

Инвалидността се смята за достатъчно познат термин, което не променя факта, че е необходима непрекъсната работа по усъвършенстване на дефинициите на понятията "инвалидност" и "инвалид". В България например, едно от първите определения на тези понятия се дават в Закона за защита, рехабилитация и социална интеграция на инвалидите, станал правен факт в края на  1995 година.

От началото на 90-те години на ХХ век в средите на българските инвалиди започва дебат за наименованието на понятието  "инвалид" и за неговото предефиниране. Смята се, и то с основание, че това наименование е твърде обременено с негативни  конотации, че е силно стигматизиращо и в крайна сметка дори дискриминиращо инвалидите, а неговата дефиниция е свързана само и  единствено с работоспособността и/ или трудоспособността на човека и игнорира всички останали сфери на жизнена дейност на човека с инвалидност. В крайна сметка с влезлия в сила от 01.01.2005 г. Закон за интеграция на хората с увреждания (обн. ДВ. бр. 81 от 17 септември 2004 г.) формално е въведена нова терминология - "увреждане" и "човек с трайно увреждане".

Какво означава и как се превежда всъщност понятието "инвалид"? То произхожда от латинската дума "invalidus", която преведена  на български език означава: неспособен да се съпротивлява, слаб; недъгав.

В издадения през 2003 година терминологичен речник от DPA (Асоциацията на Инвалидите в Сингапур (Disabled People's Association) дефинициите на основните понятия следват приблизително логиката на определенията, дадени от СЗО.

"Инвалидност (disability - същ.) - състояние, причинено от инцидент, травма, генетичен проблем или болест, което може да  ограничи подвижността, чуването, виждането, говора, или познавателната функция на човека. Инвалидността е призната от законодателството като ограничение или пречка, например подвижност (пример за това е създаването на право да се използва място за паркиране, предназначено за инвалиди), способност да се шофира ("слепите според закона" хора не могат да шофират), или да се работи.

Инвалид (invalid - същ.) - слаб или болен човек. този термин понякога се използва неправилно, за да се опишат инвалидите; болестта може да направи слаби не- инвалидите и инвалидите по един и същ начин и в еднаква степен. Предпочитаният термин, заместващ понятието инвалид, е "a person with a disability", т.е. "лице с неспособност" или лице с "непълни възможности" (Блоксайдж 2003).


Според Божидар Ивков понятието "инвалидност” може да се дефинира така: "Инвалидността е система от био-социални процеси, явления и състояния, породени от организацията на обществото и / или наличието на физически, сензорни, умствени и / или психически увреждания на индивидите. Инвалидността става социален факт, когато в процеса на социалните интеракции между отделните актьори и социума, социалните условия и организацията на обществото придобиват характера на различни по вид, тежест и продължителност на действие биологически, икономически, социални, психологически, информационно-комуникационни, архитектурни, транспортни и др. бариери, които затрудняват и ограничават възможностите на индивидите да извършват своите основни житейски дейности и да изпълняват присъщите за дадена възраст, пол, образование и квалификация социални роли, в съответствие с правните и социални норми на обществото".

След като прочетох интервюто на журналистката Ваня Кюрчева от вестник Посредник с Величко Великов собственик на фирма “Импорт-експорт 2000 - Величко Великов”, която обслужва автобусни  линии 1, 11 и 12 счетох за нужно да изкажа своето лично мнение по въпросите изложени в него. Всичко това , което той споделя като проблем с пътуването на хората с увреждания и на техните придружители вече отдавна е решен от общинска фирма Тролейбусен транспорт гр. Плевен. Картите на инвалидите се издават само срещу решение на ТЕЛК и лична карта, и никога на името на придружител, ако става дума за I група с чужда помощ.

Задавам въпроса дали придружителят на инвалида първа група с чужда помощ трябва да бъде само един фиксиран човек? Нека  тези, които твърдят това се опитат в това забързано ежедневие да го постигнат. Не винаги фиксираният придружител има възможност да помогне на инвалида, когато това се налага. Ако възникне жизнено необходима ситуация, нима човекът с увреждане трябва да чака титуляра? Нека за момент се поставим на негово място.

А когато се налага инвалид с чужда помощ да изпрати свой придружител до определено място, например аптека, дали трябва да му даде своята карта или 70 стотинки, тъй като не всеки върши услуги безплатно? Нека сами помислим върху това.

Румен Петков

Кабинетът ограничава силно достъпа до социални помощи

Въвежда се подоходен критерий от 350 лева месечно на човек от семейство за получаване на социална помощ, която досега се получаваше като интеграционна добавка от хората с увреждания. Промяната ще е в сила през 2010 г., каза заместник-министърът на труда и социалната политика Валентина Симеонова. Досега добавките към пенсиите на хората с увреждания за телефон,  транспорт и др. се даваха без нуждата да се доказват семейните приходи. Определеният праг е същият, както и в закона за семейните помощи за деца. При месечен доход над 350 лева на член от семейство, в което има лице с увреждане, добавки няма да се получават. Според данни на организациите на хората с увреждания, цитирани от заместник-министър Симеонова, около 80 процента от лицата, които до момента са получавали интеграционни добавки, ще продължат да ги вземат и през следващата година. В момента около 450 хиляди души получават такава добавка, което означава, че около 90 хиляди няма да получават вече тази  помощ.

За децата с увреждания подоходен критерий няма да се въвежда и те ще продължат да получават добавки, както и досега, уточни министърът на труда и социалната политика Тотю Младенов.

Интеграционните добавки ще се получават от следващата година като обща сума в зависимост от степента на увреждане, като лицата сами ще преценяват за какво да ги използват в зависимост от нуждите си. Водещо при определяне на сумата ще бъде степента на увреждане, като хората с най-висока степен, ще получават най-висока сума, отбеляза заместник-министър Симеонова.

В службите за социално подпомагане лицата с увреждания трябва да подадат документи, с които да докажат месечните си доходи. Комисия от лекар, психолог, педагог или други необходими специалисти ще дава вече комплексно последно становище за всеки конкретен случай на хората с увреждания по отношение на медицинските изделия и помощните средства, посочи Симеонова. С това се цели подобряване на ефективността на оценката на нуждите на хората с увреждания. Досега по думите на заместник-министъра са се допускали разхищения на средства.

Инвалиди поискаха да избират личните асистенти сами

На 5 ноември 2009 се проведе Поход на свободата до Народното събрание от хора с увреждания

Инвалиди поискаха сами да избират личните асистенти, които да ги обслужват, както и да не бъдат роднини. Това са част от исканията на инвалидите към правителството каза Капка Панайотова - директор на Център за независим живот. Сред исканията  на хората с увреждания са още, асистентите да бъдат предоставени не само на социално слаби лица, а също така и инвалидите сами да определят работното време и задачите на асистентите си. Целта на похода е да се заяви позиция и да се упражни натиск върху управляващите да приемат Закон за лична помощ.

Панайотова формулира и исканията на инвалидите: „Човекът с увреждания да бъде работодател на своите асистенти, при една индивидуална оценка на потребностите; всеки човек да получи възможност да ползва необходимия му брой часове помощ; часовата ставка да бъде определена на едно постоянно ниво и в зависимост от броя часове, от които човек има нужда, да получи съответната сума, с която да заплаща труда на асистентите, отчитайки се в края на всеки месец за изразходваните пари само за  асистенти".

Проектозаконът за лична помощ е инструмент за създаване на заетост, която не е застрашена от криза поради постоянната нужда на хора с увреждания от асистенти.

След края на похода инвалидите връчиха на председателя на парламента Цецка Цачева проектозакона за личната помощ. Цачева се ангажира да придвижи проектозакона по каналния ред, за да може да бъде внесен в Народното събрание.

„Аз съм убедена, че ще има народни представители, които ще проявят интерес към този законопроект, ще станат законовносители и от там насетне той да се превърне в акт на Народното събрание. Не мога да се ангажирам с конкретни срокове", обясни Цачева. „В този законопроект трябва да има и определена финансова рамка. Няма как той да влезе в сила 2010  г. тъй като той не се предвижда в бюджета, който вече е внесен като законопроект. Ако се приеме закона по този начин неговата  най-ранна възможна дата за действие е 1 януари 2011 г.", уточни още председателят на парламента.

Таванът на пенсиите няма да падне 
от 1 януари 2010 г.
Максималната сума на парите за старост ще остане 700 лв. и през следващата година. Замразяването на парите за старост е предвидено и в средносрочната бюджетна рамка, според която таванът на пенсиите няма да се премахне до 2013 г. От финансовото министерство обясниха замразяването на тавана на пенсиите с факта, че няма да увеличават максималния осигурителен доход. В момента той е 2000 лв. Таванът на парите за старост пък е 35% от сумата. На този етап няма повишаване на доходите, затова не виждаме причина да увеличим максималния осигурителен доход. Така че оставяме пенсиите с таван, обясниха от ведомството на Симеон Дянков. Предишното правителство заложи падане на тавана на пенсиите от Нова година за всички, които се пенсионират тогава. По изчисления на синдикатите освобождаването на парите за старост от 1 януари 2010 г. би струвало на бюджета около 5 милиона лева. Именно затова и запазването на тавана не означава сериозна икономия, поясниха от КТ "Подкрепа". Въпреки че пенсиите остават с лимит, кабинетът е изчислил, че догодина ще трябва да похарчи 800 млн. лв. повече за възрастните хора. В сумата са включени обещаните от правителството "вдовишки добавки" и бонусите за възрастни хора над 75 години. Властта ще фиксира и намаляване на осигуровките с 5 пункта до края на мандата, както и възможността за регистриране на фирма срещу 2 лева такса.
Датски изследователи са установили, че генетичната предразположеност оказва влияние върху болките във врата и гърба оповести Ройтерс. Хроничните и често повтарящите се болки по продължение на гръбнака са едни от най-разпространените здравословни оплаквания сред възрастните. Досега обаче точната причина в повечето от случаите оставаше неясна. Авторите на настоящето проучване от университета на Южна Дания са открили редица фактори, допринасящи за тези болки, като гените са се оказали един от най-важните. Откритието противоречи на широко разпространеното схващане, че болките във врата и гърба най-често се дължат на възрастта и натоварването. Изследването е обхванало над 15 000 близнаци на възраст между 20 и 71 години.
Естествени средства срещу грип и настинка 
Всъщност не е никак учудващо, че натуралните лекове срещу настинка и грип са популярни в съвременната медицина. Въпреки постиженията си все още тя не е предложила лекарство, което наистина да лекува ефикасно тези познати отдавна заболявания. Наистина някои антивирусни препарати могат да предпазят от грип или да съкратят продължителността му, да облекчат симптомите, но повечето лекарства предлагат само временното им облекчение. В същото време има доста използвани от векове натурални продукти, а и храни, които наистина ще Ви помогнат да се почувствате по-добре.

Ехинацея. Тя е билкова добавка, която подобрява работата на имунната система и с това намалява риска от настинка и грип. Някои нови изследвания показват, че благодарение на нея заболяванията протичат по-леко, а продължителността им намалява средно с ден и половина. Независимо, че става дума за хранителна добавка, преди нейната употреба е препоръчително да се консултирате със своя лекар. Това се отнася и за всеки друг продукт на естествена основа.

Цинк. Според някои изследвания той притежава антивирусни свойства. Има доказателства, че минералът може да предпази от формирането на определени протеини, които вирусите използват, за да се размножават. Но дали ще има ефект зависи много от това как се приема цинкът. Цинковите таблетки изглежда нямат ефект върху продължителността на настинката или грипа, но геловете за нос с цинк показват обещаващи резултати.

Витамин С. Изследванията за ефективността на витамин С при борба с простудите остава под въпрос. Някои изследвания показват, че витамин С наистина може да съкрати продължителността на обикновената настинка макар и минимално. Други изследвания са по-категорични в тази посока. Това, което е сигурно е, че витамин С има отношение към по-доброто функциониране на имунната система, т.е. следва да намалява риска от заболяване. Независимо, че този витамин не може да се складира в тялото (т.е. излишните количества се изхвърлят), не се препоръчва употребата на повече от 2 г дневно заради риска от странични действия, най-често камъни в бъбреците и диария.

Топъл чай. Пиенето на топъл (не горещ) чай дава някои ползи. Вдишването на парата улеснява дишането, а течността облекчава гърлото и осигурява хидратация. Черните и зелените чайове имат още един бонус . богати са на антиоксиданти.

Топъл подсладен пунш. Той е старо лекарство за нощно време, макар и не много популярно у нас. И все пак, тъй като не е препоръчително да пиете черен чай точно преди да си легнете, направете си билков, добавете една чаена лъжичка мед, глътка уиски или бърбън и изстискайте лимон. Тази смес ще облекчи запушването на носа, болките в гърлото и ще ви помогне да заспите. 

Чесън. Той отдавна е настойчиво предлаган заради твърденията, че се бори с вредните микроорганизми. Няма достатъчно проучвания по този въпрос, за да бъде препоръчан като лекарство при простуда, но пък най-малкото ще придаде вкус на храната ви, когато, заради запушения нос, всичко ви се струва безвкусно. А организмът има нужда от повече енергия, за да се пребори с болестта.

Гаргара с хрян. Хрянът е народен лек за премахване на секрета от дихателните пътища. Един възможен вариант е да смесите пресен хрян с мед в чаша вода и да си направите гаргара.

Какво да подарим за Коледа

По Традиция в Коледния ден си разменяме подаръци – с най-близките, с тези, които обичаме и с тези, които уважаваме. За  съжаление не винаги ни достигат средства или добри идеи как да зарадваме хората около нас в празничния ден. Ето няколко различни варианта. 

Подарък за баби и дядовци . възрастните хора са трудни за подарък. Но има неща, които биха ги зарадвали. Прекрасен пример за това е снимка на цялото  семейство в рамка или само на внуците. подберете жизнерадостна, лъчезарна и усмихната снимка на своето дете или на всички  внучета, правена през годината. Купете или направете рамка, Опаковайте в хубава хартия и подаръкът е готов.
Изборът на подарък за мъже е също не лека задача. Те са по-капризни, не може да им се уцели лесно вкуса или предпочитанията,  дори ако живеете заедно от дълги години. Класически пример за мъжки подарък са бутилка хубаво питие, или по-разпространените   риза, колан, ръкавици, шалче или портфейл. Може би малко по-оригинален подарък са книга, диск с любима музика, някакво  hi-tech устройство (ако си пада по подобни), USB памет, памет за компютъра, нова мишка. В краен случай се спрете на  най-лесното, а именно козметика. 

Разбира се най-важни в Коледните дни са децата . Не бива да ги разочароваме. Те очакват подаръци, лакомства и обич.  Изборът на играчка за малчуганите следва да е съобразен с пола и възрастта им. Тук опаковката е също от изключително  значение. моментът на разопаковането повишава магията и трепета, носи още повече изненада.

Подаръкът за жените трябва да бъде много добре избран, тъй като вкусът на всяка от тях е строго индивидуален. Той зависи  от това дали е за приятелка или съпруга. подаръкът за съпругата може да бъде по-интимен, докато за приятелка официален. В  крайна сметка всичко зависи от финансите на този, който купува подаръка.

Сред оригиналните подаръци за близки и познати са и следните възможности:

- кошница с лакомства – плетено кошче ( варират на цена между 1 и 5 лв. ) пълно с шоколади, бонбони, кафе, може и бутилка вино;

- за по-зрели семейства-бутилка или комплект подбрани вина със синьо сирене. 

- за кулинари-книга с рецепти, добре опакована с набор подправки към нея.

Европейските градове са сред най-скъпите места за живот в света - Москва, Лондон, Осло, Копенхаген, Женева, Цюрих и Милано. Доминират в първите десет места в класацията на консултантската компания Мерсер. София е най-евтиният европейски град и заема 97-мо място в класацията. Москва остава най-скъпият град в света за втора поредна година, докато Токио отне второто място на Лондон. Хонг Конг, Сеул и Токио са единствените неевропейски градове в челото на класацията. Много други европейски градове също отбелязват покачване в списъка от 143 населени места. Варшава за последната година се изкачи от 67 на 35 място, Прага от 49 на 29, Истанбул от 38 на 23 и Брюксел  от 44 на 39.

Потвърждава се глобалната тенденция за повишаване на цените на храните и петролните продукти. Това донякъде се балансира с понижаването на цените на електронната техника. Асунсион в Парагвай е най-евтиният град в света и заема 143 място, следван от столицата на Еквадор - Кито на 142-ро място.

